BEGRUNDELSE

Aftalen om Det Europæiske Økonomiske Samarbejdsområde (i det følgende benævnt "aftalen") giver Norge, Island og Liechtenstein ("EFTA-staterne") mulighed for at deltage fuldt ud i det indre marked. I denne forbindelse har disse tre lande, siden aftalen trådte i kraft i 1994, også bidraget til at mindske de økonomiske og sociale uligheder i EØS på grundlag af aftalens artikel 115. Desuden har Norge bidraget hertil gennem en særskilt norsk finansieringsmekanisme. De seneste finansieringsmekanismer udløb den 30. april 2014.

I lyset af at der fortsat er behov for at mindske de økonomiske og sociale uligheder i Det Europæiske Økonomiske Samarbejdsområde, bemyndigede Rådet den 7. april 2013 Kommissionen til at indlede forhandlinger med Island, Liechtenstein og Norge om en aftale om EØS-/EFTA-staternes fremtidige finansielle bidrag til fremme af den økonomiske og sociale samhørighed i Det Europæiske Økonomiske Samarbejdsområde. Der blev indledt formelle forhandlinger i januar 2014. Parallelt med forhandlingerne om den finansielle mekanisme, men uafhængigt af dem, blev der iværksat en gennemgang af protokollerne om handel med fisk og fiskevarer mellem EU og Island og mellem EU og Norge på grundlag af revisionsklausulen i tillægsprotokollerne til frihandelsaftalerne med Norge og Island.

Forhandlingerne blev afsluttet på forhandlerniveau med paraferingen den 17. juli 2015 af:

aftalen mellem Den Europæiske Union, Island, Fyrstendømmet Liechtenstein og Kongeriget Norge om en EØS-finansieringsmekanisme (2014-2021)

aftalen mellem Kongeriget Norge og Den Europæiske Union om en norsk finansieringsmekanisme (2014-2021)

tillægsprotokollen til overenskomsten mellem Det Europæiske Økonomiske Fællesskab og Kongeriget Norge og

tillægsprotokollen til overenskomsten mellem Det Europæiske Økonomiske Fællesskab og Republikken Island.

Vedlagte forslag vedrører indgåelse af aftalen om EØS-finansieringsmekanismen, aftalen med Norge, Norgeprotokollen og Islandprotokollen.

Aftalen om EØS-finansieringsmekanismen og aftalen med Norge vil tilsammen betyde et finansielt bidrag fra EØS-/EFTA-staterne til den økonomiske og sociale samhørighed i EØS på 2,8 mia. EUR for perioden 2014-2021. Staterne vil også afsætte visse finansielle ressourcer til at bekæmpe ungdomsarbejdsløsheden. Dette resultat afspejler de forhandlingsdirektiver, som Rådet har fastlagt, og hvori der henvises til a) en "samlet stigning" i det finansielle bidrag (den samlede stigning er på 11,3 % sammenholdt med perioden 2009-2014), b) en mulig ny bevilling med henblik på at imødegå virkningerne af ungdomsarbejdsløsheden, c) anvendelsen af Samhørighedsfondens fordelingsnøgle, d) tilpasningen af den nye regnskabsperiode til tidsplanen for EU's samhørighedspolitik (2014-2020), e) et mere begrænset antal prioriteter i forhold til den foregående regnskabsperiode og f) mere ensartede gennemførelsesbestemmelser.

Revisionen af protokollerne om handel med fisk og fiskevarer mellem EU og Island og mellem EU og Norge medførte, at der blev indrømmet begge lande nye koncessioner for 2014-2021. Disse koncessioner udgør i alt væsentligt en fornyelse af koncessionerne for 2009-2014, a) for Islands vedkommende med en beskeden forhøjelse af de to toldkontingenter og b) for Norges vedkommende med en beskeden stigning i koncessionerne for nogle toldpositioner og en fornyelse af de foregående koncessioner for andre toldpositioner. Norge vil forny transitordningen for fisk for en periode på syv år fra den dato, hvorfra de nye koncessioner anvendes midlertidigt.

Aftalerne og protokollerne skal anvendes midlertidigt fra det tidspunkt, der er fastsat i de relevante bestemmelser, indtil de relevante procedurer for deres ratificering eller indgåelse og ikrafttræden er afsluttet.

Kommissionen finder forhandlingsresultaterne tilfredsstillende og opfordrer Rådet til at vedtage vedlagte afgørelse om indgåelse af aftalen om EØS-finansieringsmekanismen, aftalen med Norge, Norgeprotokollen og Islandprotokollen efter godkendelse fra Europa-Parlamentet.

2016/0052 (NLE)

Forslag til

RÅDETS AFGØRELSE

om indgåelse af aftalen mellem Den Europæiske Union, Island, Fyrstendømmet Liechtenstein og Kongeriget Norge om en EØS-finansieringsmekanisme (2014-2021), aftalen mellem Kongeriget Norge og Den Europæiske Union om en norsk finansieringsmekanisme (2014-2021), tillægsprotokollen til overenskomsten mellem Det Europæiske Økonomiske Fællesskab og Kongeriget Norge og tillægsprotokollen til overenskomsten mellem Det Europæiske Økonomiske Fællesskab og Island

RÅDET FOR DEN EUROPÆISKE UNION HAR —